Proteas beloon met kosbare ligapunteDeur Rudolph Lake Aiden Markram. Argieffoto. Tien waardevolle Superliga-punte in hul strewe om regstreeks vir aanstaande jaar se Wêreldbeker-toernooi te kwalifiseer. Dít was die Protea-krieketspan se grootste en belangrikste beloning Donderdagaand toe die stamelende Suid-Afrikaners met 9 lopies met Indië in Lucknow afgereken het in die eerste van drie eendagkragmetings tussen die twee lande. Suid-Afrika het eerste gekolf en 249/4 in hul toegelate 40 boulbeurte aangeteken nadat reën spel meer as twee uur vertraag het. Indië het met 240/8 geantwoord. Die Proteas se kaptein, Temba Bavuma, was agterna ’n verligte man en het gesê die kolfblad was nie ŉ maklike een om op te kolf nie. “Daar was nie baie gras op die kolfblad nie en dit was glad nie maklik om lopies aan te teken nie. Heinrich (Klaasen) en David (Miller) het skitterend gevaar. “Ons het die eerste vyftien boulbeurte baie goed geboul, maar daarna het dinge ŉ bietjie begin losraak en teen die einde was dit senutergend met Sanju (Samson) wat die bal lustig gemoker het. “Maar ons het kopgehou en kalm gebly en dit uiteindelik deurgetrek,” het Bavuma ná sy span se sege gesê. Hoewel Suid-Afrika steeds die elfde posisie op die Superliga-punteleer beklee ná hul sege oor Indië, is hulle nou op 59 punte effens nader aan Sri Lanka (62) en Ierland (68). Nog oorwinnings in die laaste twee kragmetings Sondag in Ranchi en Dinsdag in Delhi kan hulle tot in die negende posisie laat opskuif. Wes-Indië is tans met 88 punte in die agtste posisie. Die topagt‑spanne op die Superliga-punteleer spring kwalifisering vry vir aanstaande jaar se Wêreldbeker-toernooi in Oktober en November in Indië. Die Proteas se kolfhelde was Heinrich Klaasen (74* van 66 balle) en David Miller (75* van 63 balle) met Quinton de Kock (48 van 54 balle) wat ook vuurwarm was. Klaasen en Miller het ’n onoorwonne 139 lopies om die vyfde paaltjie gemoker om die Proteas in ’n baie stewige posisie te plaas. Terwyl Klaasen, Miller, De Kock en selfs Janneman Malan (22) tevrede kan voel, is daar geen rede vir kaptein Bavuma en Aiden Markram om enigsins te glimlag nie. Bavuma het twee grenshoue gemoker voordat hy vir 8 (van 12 balle) skoongeboul is, terwyl Markram vyf balle getrotseer het voordat hy vir ’n nulletjie moes terugstap. Nie een van dié twee kolwers het gemaklik gelyk in die kort tydjie wat hulle voor die paaltjies was nie. Indië se kolfbeurt het aanvanklik min hoogtepunte opgelewer en met albei hul aanvangkolwers binne ses boulbeurte terug in die paviljoen het die tuisspan op 8/2 gesteier. Op 51/4 het dinge geensins rooskleurig vir Indië gelyk nie, voordat Sanju Samson losgetrek het met 86 lopies van net 63 balle. Samson en Shreyas Iyer (50 van 37 balle) het eers 67 lopies om die vyfde paaltjie aangeteken, waarna Samson en Shardul Thakur (33 van 31 balle) 93 lopies van 66 balle om die sesde paaltjie gemoker het om die tuisspan weer terug in die wedloop te plaas. Die Protea-draaier Tabraiz Shamsi is kwaai deur Indië se kolwers gestraf en hy het 89 lopies in agt beurte afgestaan. Hoewel Shamsi in die laaste boulbeurt 20 lopies afgestaan het, het die Suid-Afrikaners uiteindelik te veel skietgoed vir die tuisspan gehad. Opgesomde telkaart: Suid-Afrika 249/4 in 40 bb: Heinrich Klaasen 74*, David Miller 75*, Quinton de Kock 48; Shardul Thakur 2/36. Indië 240/8 in 40 bb: Sanju Samson 86, Shreyas Iyer 50, Shardul Thakur 33; Lungi Ngidi 3/52, Kagiso Rabada 2/36.